ЕГЭ-м балли 100 къыщызыхьахэм я махуэ
«ДыгъафIэ къалэ» сабий творчествэмкIэ академием иджыблагъэ гуфIэгъуэ зэхыхьэ щекIуэкIащ. Ар хуэгъэпсауэ щытащ Къэбэрдей-Балъкъэрым и курыт еджапIэхэр къэзыуххэу урысыбзэмкIэ, литературэмкIэ, обществознаниемкIэ баллищэ къэзыхьахэр гъэлъэпIэным.
Балл нэхъыбэ дыдэхэр къэзыхьахэм яIущIащ КъБР-м и Правительствэм и УнафэщIым и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ.
— Иджы хуэдэу ехъулIэныгъэ зыIэрызыгъэхьа куэд ди республикэм ЕГЭ-р зэрыщрагъэкIуэкIрэ къытхуихуакъым. ИкъукIэ дэрэжэгъуэ ин псоми къыдэфтащ, — захуигъэзащ курыт еджапIэр къэзыуххэм министрым. — Фи щIэныгъэм хэвгъэхъуам и мызакъуэу, фи лъагъуэм ирикIуэ куэдым я дежкIэ щапхъэ фыхъуащ.
Министрыр къызэхуэса ныбжьыщIэхэм ядэуэршэращ. Дэтхэнэ зыми утыку кърихьащ ЕГЭ-м баллищэ къызэрыщыпхуэхьынум ехьэлIауэ яIэ Iэмалхэр. КъищынэмыщIауэ, курыт еджапIэр къэзыуххэр зэдэгуэшащ адэкIэ яIэ мурадхэмкIэ.
— Сэ сыщыгугъыххакъым ЕГЭ-мкIэ мыпхуэдэ балл лъагэхэр къэсхьыфыну, — жеIэ Налшык дэт лицей №2-р къэзыух Егъэн Алихъан. — ФIыщIэ хузощI мы къэпщытэныгъэ гугъухэм зыхуэзгъэхьэзырыхукIэ къызбгъэдэтахэмрэ сэбэп къысхуэхъуахэмрэ. КъыхэзгъэщхьэхукIыну сыхуейщ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэмрэ республикэм и егъэджэныгъэм зегъэужьыным хэлъхьэныгъэ хуэзыщI егъэджакIуэхэмрэ. Сэ Къэбэрдей-Балъкъэр къэрал университетым сыщIэтIысхьэну си мурадщ, ар къэзухмэ, ди щIыналъэм сыкъыщынэжынурэ си лъахэм сыхуэлэжьэнущ.
ГуфIэгъуэ зэIущIэм и кIэухыу экзаменхэм балли 100 къыщызыхьахэм Емуз Нинэ яритащ фIыщIэ тхылъхэр.
КъищынэмыщIауэ, зэIущIэм кърихьэлIащ КъБР-м курортхэмрэ туризмэмкIэ и министр Хьэсанэ Ислъам, республикэм егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Геккиев СулътIан, «ДыгъафIэ къалэ» сабий творчествэмкIэ академием и директор Кирин Александр, министерствэм и къудамэхэм я унафэщIхэр.
ЖЫЛАСЭ Замир.
